Selveste statsministeren får æren af at indvie landets første nationalpark, når 24.400 hektar klithede ud til Vesterhavet torsdag 22. august officielt åbnes som naturpark, skriver NORDJYSKE Stiftstidende. Statsminister Anders Fogh Rasmussen (V) har ifølge det officielle program 15 minutter til at lovprise omgivelserne, før han lidt før kl. 10.30 erklærer den første af fem danske nationalparker, Nationalpark Thy, for åbnet. Det sker ved Norsø Sø i Visbøl Klitplantage. Også miljøminister Troels Lund Poulsen (V) og borgmester Erik Hove Olesen (S) taler, og der sendes 100 brevduer og lige så mange drager i luften. Hele dagen festes der i Thy. Der er dagen igennem talrige aktiviteter på pladsen. Og om aftenen vil spisesteder langs kysten have særlige nationalpark-retter på menuen, ligesom lokale foreninger tænder bål langs kysten. Kuttere vil desuden om aftenen tilbyde sejlads langs kysten med passagerer, som derved kan opleve forskellige dele af den store nationalpark også fra vandsiden.

Opsummering:
Flere regeringspolitikere besøger Nationalpark Thy ved indvielsen på torsdag.